Funcționarii din cadrul ITM Neamț au efectuat verificări în rândul comercianților în cadrul unei acțiuni ce a avut loc în perioada 11-15 martie. Controalele au avut ca obiectiv verificarea modului în care sunt respectate prevederile legale privind încheierea și executarea contractelor individuale de muncă, precum și cerințele minime de securitate și sănătate în muncă de către angajatorii care desfășoară activitatea în centre comerciale – supermarket, hipermarket.
"Au fost verificați 41 de agenți economici. Pentru încălcarea legislației în domeniile relațiilor de muncă și securității și sănătății în muncă, au fost aplicate 25 de sancțiuni contravenționale din care 20 amenzi în cuantum de 52.100 lei și 5 avertismente. Au fost dispuse 56 măsuri de remediere a neconformităților constatate", anunță ITM Neamț.
Printre neregulile depistate în teren se numără neacordarea repausului săptămânal de 48 ore consecutive, precum și a celei de a ține la locul de muncă evidența reală a orelor de muncă, prestate zilnic de fiecare salariat, cu precizarea orelor de începere și de sfârșit de program. Alții nu stabiliseră prin contract un spor la salariu, pentru situațiile în care repausul săptămânal este acordat și în alte zile decât sâmbăta și duminica, ori nu au putut face dovada plății drepturilor salariale către toți angajații. În alte situații nu se acordă repaosul obligatoriu de 24 de ore, după 12 ore lucrate, ori dosarele de personal erau incomplete. Printre deficiențe s-a mai numărat faptul că unii angajatori nu eliberau adeverința de vechime și a unui extras de Revisal salariatului care a încetat activitatea, locurile de muncă nu erau dotate cu truse de prim ajutor, iar în alte cazuri nu erau asigurate echipamentele de muncă. (G. S.)